Ribiškės

Ribiškės – Vilniaus miesto dalis, esanti į pietryčius nuo miesto centro, Pavilnių regioniniame parke, tarp Rasų vakaruose, Liepkalnio pietuose ir Gurių rytuose.

Geografija 

Erozinės raguvynų vėduoklės, gražios kalvos, nuo Ribiškių kalno atsiveria miesto panorama. Į šiaurės rytus, link Pūčkorių, veda 12 km pažintinis pėsčiųjų takas. Įsteigtas Ribiškių kraštovaizdžio draustinis. Ribiškes aptarnauja 31 ir 33 nr. autobusai (Ribiškių, Juodojo kelio st.).

Istorija 

XVII a. minimas Ribiškių dvaras (palivarkas), kurį pastatė jėzuitai. 1622–1632 m. iškasti ir įžuvinti tvenkiniai. Vėliau dvaras priklausė Vilniaus miestui.

XIX a. pabaigoje į Ribiškes vedė takai nuo Vilniaus centro – jie ėjo palei Vilnią, per botanikos sodą, buvusį greta Kreivosios pilies kalno ir toliau už jo. 1905 m. Rudaminos valsčiaus Ribiškių dvare (Tiškevičiaus), kaime, plytinėje ir mokykloje gyveno 406 žmonės.

1930 m. atrastas Ribiškių lobis, datuojamas XIII a. viduriu.

Šaltiniai 

Vilniaus miesto dalys